Staking by Robertson-wynmakery: 'Dis 'n slaaf se loon' | Maroela Media
Stakers op 24 Augustus 2016 buite die Robertson-wynmakery (Foto: GroundUp)
Werknemers by die Robertson-wynmakery in Robertson in die Wes-Kaap het Woensdag begin staak en eis 'n minimumsalaris van R8 500 per maand.
Karel Swartz, adjunk- sekretaris-generaal van die vakbond CSAAWU, het gesê die werkers, wat vanoggend buite die wynmakery betoog het, verdien tans tussen R2 900 en R3 500 per maand voor aftrekkings, berig GroundUp.
Die wynmakery bied 'n verhoging van 8% aan.
Swartz het gesê meer as 200 werkers het vanoggend buite die wynmakery betoog nadat loononderhandelings vasgeval het.
"Werkers eis 'n lewensloon," het hy gesê. "Ons moet wegbeweeg van persentasieverhogings. Dit is nie goed nie. Werkers verdien 'n slaaf-loon."
Volgens Swartz is dit die eerste keer in die geskiedenis van die maatskappy wat werkers staak. Hy het gesê die vakbond versoek ook dat 'n komitee saamgestel moet word sodat hulle gesamentlik die toestande van werkers by die wynmakery en die plaasarbeiders wat die druiwe vir die wynmaker pluk, kan monitor.
"Ons glo ons moet toegang hê tot die plase," het Swartz bygevoeg. Hy beweer dat die polisie "gereeld ontbied word" en vakbondverteenwoordigers "wegjaag" wanneer hulle na die plase toe gaan wat Robertson-wynmakery van druiwe verskaf.
CSAAWU is tans besig met 'n veldtog om uitvoerders van Robertson-wyne bewus te maak van die werk- en lewenstoestande van die werknemers by die wynmakery.
Deneco Dube, streeksorganiseerder vir CSAAWU, het gesê die betoging vanoggend was vreedsaam, maar die polisie en privaat veiligheidsbeamptes was op die toneel om die situasie te monitor.
Dube het gesê Robertson-wynmakery het informele werknemers aangestel om die stakende werkers te vervang, maar die informele werknemers het nie huis toe gegaan toe hulle die stakers buite die wynmakery gesien het nie.
Die vakbond het 'n aanlynveldtog van stapel gestuur wat ondersteuners maan om Robertson-wynmakery oor te haal om stappe te neem.
Anton Cilliers, uitvoerende hoof van die wynmakery, het in 'n verklaring gesê die arbeidspraktyke word gemeet teen die beginsels, "wat in die Internasionale Arbeidsorganisasie vervat is".
"Die bewering dat Robertson-wynmakery sy werknemers van basiese regte ontneem en geweier het om CSAAWU as die verteenwoordigende vakbond te erken, is eenvoudig vals," het Cilliers verduidelik. "CSAAWU word ten volle deur Robertson-wynmakery erken vir die doeleindes van kollektiewe bedinging en die vakbond geniet boonop ook volle organisatoriese regte binne die maatskappy. Die partye het op verskeie geleenthede gepoog om 'n erkenningsooreenkoms te teken, en die Robertson-wynmakery bly toegewyd om dit te bereik."
Cilliers het bygevoeg die wynmakery is in gesprekke vir die volgende finansiële jaar en het 'n verhoging van 8% voorgestel. "CSAAWU het egter 'n finale eis van 57% gemiddeld per jaar ingestel," het hy gesê.
Volgens Cilliers het geen vakbondverteenwoordiger of lid van 'n vakbond by Robertson-wynmakery enige klag ingedien wat dui op beweerde intimidasie of teistering nie. "Indien daar só klag is, bly die maatskappy ten volle oop en bereid om die bewering onmiddellik na verpligte arbitrasie te verwys sodat die feite ten volle ondersoek kan word. Ons wag op CSAAWU se inligting in die verband."
Dank hulle almal af!!!
Wetgewing sê R150 per dag vir werkers op platteland wat jou rofweg R3500 per maand gee. Dus as almal dit kry,binne die wet. Maar reg,gaan voort, staak en eis die geld, stuur die boodskap die wêreld in. Die oplossing is maklik. Sluit die wynmakery. Dan sit almal sonder enige inkomste. En dan….. voel julle tevrede en trots……want daar is geveg vir hoër lone. Aai mense,gee die werkers hulle loon,maar wraggies,moenie nou probeer die maatskappy voor onredelike eise en skade te stel nie. Eerder n Rand op die tafel as niks.
Met alle respek is R2800 tot R3500 salaris voor aftrekkings n skreiende skande.Geen werknemer kan sorg vir n gesin met so n salaris nie.
Word enige behuising voorsien aan die werkers ?
Behuising,voedsel ,skool opvoeding vir die werkers se kinders ek stem saam met koos meganiseer en vervang die onvergenoegde werkers.